เลขาธิการ กกต. เปิดเผย ภาพรวมการคัดเลือกสมาชิกวุฒิสภาในระดับอำเภอเป็นไปด้วยความเรียบร้อย
เลขาธิการ กกต. เปิดเผย ภาพรวมการคัดเลือกสมาชิกวุฒิสภาในระดับอำเภอเป็นไปด้วยความเรียบร้อย

พ.ต.อ.จรุงวิทย์ ภุมมา เลขาธิการคณะกรรมการการเลือกตั้ง (กกต.) กล่าวภายหลังลงพื้นที่สังเกตการณ์การจัดเลือกตั้งสมาชิกวุฒิสภา (ส.ว.) ระดับอำเภอ ที่สำนักงานเขตบางพลัด ว่า ในพื้นที่กรุงเทพมหานครมีการจัดให้เลือกสมาชิกวุฒิสภาระดับอำเภอ ทั้งหมด 48 เขต โดยมีผู้สมัคร รวม 214 คน ซึ่งในจำนวนนี้มี 45 เขตที่มีผู้สมัครแต่ละกลุ่มไม่เกิน 3 คน จึงไม่ต้องจัดเลือกในระดับอำเภอและมีจำนวน 2 เขตที่ไม่มีผู้สมัครเลย ได้แก่เขตสาทร และเขตป้อมปราบศัตรูพ่าย 
ทั้งนี้มีจำนวน 3 เขตที่มีการจัดให้เลือกตั้งในวันนี้คือ เขตบางพลัด มีผู้สมัคร 7 คน แบ่งเป็นกลุ่มสตรี ผู้สูงอายุ คนพิการมีผู้สมัคร 4 คน กลุ่มกฎหมาย 1 คน และกลุ่มการศึกษาและสาธารณสุข 2 คน เขตบึงกุ่ม มีผู้สมัคร 4 คน และเขตประเวศ มีผู้สมัคร 9 คน แบ่งเป็นกลุ่มการศึกษาและสาธารณสุข 7 คน กลุ่มสตรี ผู้สูงอายุ คนพิการ 1 คน และ กลุ่มอื่นๆ 1 คน 
ส่วนภาพรวมการจัดการเลือกตั้ง ส.ว.ระดับอำเภอจากทั่วประเทศยังเป็นไปด้วยความเรียบร้อยและยังไม่ได้รับข้อร้องเรียนแต่อย่างใด คาดว่า จะแถลงผลสรุปได้ในวันพรุ่งนี้ 17 ธันวาคม ซึ่งหลังจากนี้ทั้งการเลือกระดับจังหวัด ที่จะมีขึ้นในวันที่ 22 ธันวาคมนี้ และระดับประเทศ กกต. ได้เตรียมความพร้อมไว้ทุกขั้นตอนแล้วจึงเชื่อว่าจะไม่มีปัญหาเกิดขึ้น 
อย่างไรก็ตาม กรณีที่พรรคการเมืองวิพากษ์วิจารณ์ เรื่องป้ายหาเสียง ส.ส. ที่กำหนดให้มีหน้าผู้สมัคร หน้าหัวหน้าพรรคและหน้าผู้ที่จะเสนอเป็นนายกรัฐมนตรีเท่านั้น ขอยืนยัน ว่า ขณะนี้ยังอยู่ในขั้นตอนการยกร่างระเบียบการหาเสียง ส.ส. ส่วนเรื่องค่าใช้จ่ายสำหรับการเลือกตั้งและการหาเสียงตามโซเชียลมีเดีย กกต.จะหารือกับพรรคการเมืองอีกครั้งในวันที่ 19 ธันวาคมนี้

ด้าน นพ.พิชญา นาควัชระ รองปลัดกรุงเทพมหานคร กล่าวว่า ภาพรวมการเลือกตั้ง ส.ว.ระดับอำเภอของกรุงเทพมหานครเป็นไปด้วยความเรียบร้อย ทั้งนี้ผู้ที่ได้รับคัดเลือก ส.ว.ระดับอำเภอ แล้วให้มารับเอกสาร ส.ว.18 (เอกสารข้อมูลแนะนำตัวของผู้สมัคร) จากสำนักงานเขตในวันที่ 18 ธันวาคมนี้ จากนั้นจะมีการคัดเลือกระดับกรุงเทพมหานคร เพื่อจะนำรายชื่อไปรวมกับอีก 76 จังหวัดเพื่อจะดำเนินการคัดเลือก ส.ว.ต่อไป